Document ID: 32007D0314

KOMMISSIONENS BESLUTNING
af 30. april 2007
om foranstaltninger truffet af Slovenien efter udbrud af klassisk svinepest i Kroatien
(meddelt under nummer K(2007) 1830)
(EØS-relevant tekst)
(2007/314/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3), særlig artikel 4, stk. 1, andet afsnit, og artikel 4, stk. 3, og
ud fra følgende betragtninger:
(1)
Siden den 3. marts 2007 har der været flere udbrud af klassisk svinepest i Kroatien nær grænsen til Slovenien. Den 8. marts 2007 traf Slovenien på grundlag af oplysningerne fra Kroatien bekæmpelses- og beskyttelsesforanstaltninger vedrørende svinebedrifter og flytning af svin i spærrezoner i Brežice kommune inden for en afstand af henholdsvis 3 og 10 kilometer fra et udbrud i Kroatien. Der anvendes forskellige foranstaltninger i 3 km- og 10 km-spærrezonerne, som er baseret på kravene i Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (4).
(2)
Derudover traf Slovenien den 12. marts 2007 tilsvarende foranstaltninger i zoner i kommunerne Razkrizje, Ljutomer, Ormoz og Črenšovci inden for en afstand af 10 kilometer fra et andet udbrud i Kroatien.
(3)
Kommissionen og medlemsstaterne blev straks underrettet om Sloveniens foranstaltninger. Foranstaltningerne omfatter forbud med afsendelse af svin og svinekød fra spærrezonerne til andre dele af Slovenien og til andre medlemsstater.
(4)
Sloveniens bekæmpelses- og beskyttelsesforanstaltninger har vist sig effektive, idet der endnu ikke er konstateret udbrud af klassisk svinepest i Slovenien.
(5)
For at forhindre spredning af klassisk svinepest inden for Fællesskabet bør der dog ved denne beslutning indføres et forbud mod afsendelse af svin fra bedrifter i de spærrezoner, Slovenien har oprettet.
(6)
Eftersom den længere restriktionsperiode kan forventes at give anledning til problemer med dyrevelfærden på svinebedrifterne, er det imidlertid nødvendigt at give mulighed for at dispensere fra flytningsrestriktionerne.
(7)
Det bør således være tilladt at afsende svin fra spærrezonerne til et udpeget slagteri i Slovenien til omgående slagtning samt til bedrifter i Slovenien, der ligger uden for spærrezonerne, under forudsætning af at svinene med negative resultater er blevet underkastet visse undersøgelser i overensstemmelse med Kommissionens beslutning 2002/106/EF af 1. februar 2002 om godkendelse af en diagnostisk manual med beskrivelse af diagnosticeringsprocedurer, prøvetagningsmetoder og kriterier for evaluering af laboratorieprøver til bekræftelse af klassisk svinepest (5).
(8)
Der er ikke slagterier til rådighed i spærrezonerne, hvilket betyder, at de slovenske myndigheder er nødt til at udpege et slagteri uden for disse zoner, der kan foretage velfærdsbegrundet slagtning af svin fra spærrezonerne.
(9)
Slovenien vil iværksætte strenge kontrolforanstaltninger vedrørende afsendelse af svin fra bedrifter i spærrezonerne til et udpeget slagteri eller en anden bedrift uden for disse zoner. Disse strenge kontrolforanstaltninger betyder, at det ikke er nødvendigt at underkaste kød fra de pågældende svin en behandling i henhold til direktiv 2002/99/EF. Det bør desuden ikke være tilladt at lade det pågældende kød indgå i samhandelen inden for Fællesskabet eller i international handel.
(10)
Der bør fastsættes særlige regler for mærkning af fersk svinekød fra spærrezonerne i Slovenien, kødets efterfølgende anvendelse og de forarbejdede produkters destination. De pågældende foranstaltninger bør ikke forringe beskyttelsen mod klassisk svinepest i Fællesskabet, ligesom de ikke bør lægge hindringer i vejen for handelen i og uden for Fællesskabet.
(11)
Der bør derfor i dette specifikke tilfælde indføres et særligt, alternativt identifikationsmærke, som Slovenien kan forsyne fersk kød fra spærrezonerne med, og som ikke kan forveksles med de identifikationsmærker for svinekød, der er indført ved Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (6) og ved Kommissionens forordning (EF) nr. 2076/2005 af 5. december 2005 om overgangsordninger i forbindelse med gennemførelsen af Europa-Parlamentets og Rådets forordning (EF) nr. 853/2004, (EF) nr. 854/2004 og (EF) nr. 882/2004 og om ændring af forordning (EF) nr. 853/2004 og (EF) nr. 854/2004 (7), eller med det sundhedsmærke for fersk svinekød, der er indført ved Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (8).
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Slovenien sørger for, at det forbydes at afsende svin fra bedrifter beliggende i de spærrezoner, Slovenien har oprettet efter udbrud af klassisk svinepest i Kroatien.
Det er dog tilladt at afsende sådanne svin fra en bedrift, hvor svinene med negative resultater er blevet underkastet kliniske undersøgelser og laboratorieundersøgelser i henhold til:
a)
kapitel IV, afsnit D, punkt 1 og 3, i bilaget til beslutning 2002/106/EF, hvis svinene flyttes direkte til et udpeget slagteri i Slovenien til omgående slagtning, eller
b)
kapitel IV, afsnit D, punkt 1 og 2 samt punkt 4, andet, tredje og fjerde afsnit, i bilaget til beslutning 2002/106/EF, hvis svinene flyttes til en bedrift i Slovenien, der ligger uden for spærrezonerne, således at blodprøver til laboratorieundersøgelser skal tages på oprindelsesbedriften, inden svinene afsendes.
2. Slovenien foretager laboratorieundersøgelser i overensstemmelse med kapitel IV, afsnit D, punkt 4, i bilaget til beslutning 2002/106/EF, hvis der er tale svin som omhandlet i stk. 1, der flyttes til et slagteri.
3. Slovenien meddeler straks Kommissionen og de øvrige medlemsstater ajourførte lister over de i stk. 1 nævnte spærrezoner.
Artikel 2
1. Slovenien er ikke forpligtet til at underkaste fersk kød af de i artikel 1, stk. 1, omhandlede svin den relevante behandling som fastsat i bilag III til direktiv 2002/99/EF, såfremt det ferske kød er mærket med det i bilag II til samme direktiv fastsatte mærke eller med et alternativt identifikationsmærke, der er let læseligt og ikke kan slettes, og som er i overensstemmelse med modellen i bilaget til denne beslutning.
Mærket må ikke kunne forveksles med:
a)
identifikationsmærket for fersk kød som fastsat i afsnit I i bilag II til forordning (EF) nr. 853/2004
b)
sundhedsmærket for fersk svinekød som fastsat i afsnit I, kapitel III, i bilag I til forordning (EF) nr. 854/2004
c)
identifikationsmærket for fersk kød som fastsat i artikel 4 i forordning (EF) nr. 2076/2005.
2. Kød af de i artikel 1 omhandlede svin:
a)
må ikke afsendes fra Slovenien til andre medlemsstater eller eksporteres til tredjelande
b)
skal fremstilles, opskæres, transporteres og oplagres adskilt fra kød bestemt til samhandel inden for Fællesskabet eller eksport til tredjelande
c)
anvendes på måde, der sikrer, at kødet ikke kommer til at indgå i kødprodukter bestemt til samhandel inden for Fællesskabet eller eksport til tredjelande, medmindre det er blevet underkastet den i bilag III til direktiv 2002/99/EF fastsatte behandling.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. april 2007.

Labels: 17
0
3
6
18